Ďurica, Ondrej, poslanec NR SR (2022-12-02):
Ďakujem za slovo, pán podpredseda. Ako som už povedal, je to naša opakovaná iniciatíva. Ako poslanci za hnutie REPUBLIKA predkladáme zmenu, zmenu ústavného zákona, ktorej cieľom je predloženie, resp. cieľom je zakotvenie tzv. práva na použitie hotovosti, a to v rámci posilnenia ochrany súkromia a slobody občanov pred možnými budúcimi snahami o prechod na výlučne bezhotovostnú ekonomiku. Plne digitalizované platby a platobné systémy spravidla podliehajú nepretržitej kontrole a sú teda ľahko sledovateľné, blokovateľné a tak isto ľahko zneužiteľné. Prechod na bezhotovostný platobný styk je urýchľovaný a je prirodzený vzhľadom na technologický rozvoj, ale taktiež je mimoriadne nebezpečný a ako som už povedal, ľahko zneužitý, zneužiteľný. Chcem zdôrazniť, že cieľom tejto novely ústavy nie je namietať prirodzenú a užitočnú elektronizáciu platieb alebo ju akýmkoľvek spôsobom obmedzovať, práve naopak, Slovenská republika musí udržiavať krok s modernými technológiami. Je to absolútne prirodzené a nedá sa tomu zabrániť ani, ani týmto naším návrhom. Avšak vzhľadom k ochrane absolútneho súkromia platcov, teda občanov, je potrebné ukotviť aj právo na používanie hotovosti, ktorá ako jediná umožňuje skutočne anonymné platby a poskytuje občanom absolútnu kontrolu nad ich súkromnými financiami a teda garantuje aj mimoriadne dôležité právo na súkromie. Bezhotovostné ekonomické platby sú jednoducho výdobytkom tejto doby, ale prinášajú so sebou aj dobre známe riziká. Už z nedávnej minulosti tu máme prípady, kedy boli zablokované účty pri rôznych opatreniach vlád, ako to bolo napríklad v Kanade, a využitím kanadského modelu dochádza k odobratiu základných ľudských práv a celých skupín obyvateľstva, ktoré sú nátlakom donútené podriadiť sa napríklad aj likvidačným vládnym opatreniam. Veľmi dobre si pamätáme na túto situáciu a napriek tomu, že sa jednalo o Kanadu, napriek tomu, že sa jednalo o krajinu, na ktorú v tom momente pozeral celý svet, tak kanadská vláda nemala problém pristúpiť k takémuto opatreniu. Z dôvodu ochrany práv občanov na finančné súkromie považujeme za nevyhnutné zaviesť do Ústavy Slovenskej republiky právo fyzických osôb na používanie hotovostných platieb buď na prijímanie platieb a plnením hotovostí alebo úhradu vlastných záväzkov v hotovosti. Týmto nie je nijako dotknutá možnosť realizovať platby aj bezhotovostne, avšak táto možnosť musí zostať aj naďalej výlučne na dobrovoľnom základe. Milé dámy, vážení páni, dnes vo všeobecnosti naši občania strácajú mnohé, mnohé istoty, ktoré mali v podstate celý život garantované, na ktoré boli zvyknutí a o ktorých nepochybovali, či sa bavíme o otázke zdravotného, zdravotnej starostlivosti alebo akejkoľvek istoty, ktorú za celý svoj život mali garantovanú. Myslím, že právo na hotovosť je na jednej strane právom, na druhej strane je nám ako spoločnosti prirodzené, pretože naši občania sú zvyknutí platiť v hotovosti, sú zvyknutí manipulovať so svojimi vlastnými prostriedkami a akákoľvek, akákoľvek modernizácia platobných systémov je síce v poriadku, ale nesmie vylúčiť zo života používanie, používanie hotovosti. Ak sa nad tým zamyslíme už len z pohľadu seniorov, ktorí patria vo všeobecnosti v mnohých otázkach k najzraniteľnejším, tak práve garancia používania hotovosti je pre nich mimoriadne dôležitá, pretože jednak, samozrejme, sa menej orientujú a ťažšie sa orientujú v rôznych nových moderných technológiách, čo je úplne prirodzené, a na druhej strane sú pri takomto procese platieb a pri takomto nastavení oveľa zraniteľnejší. Sú náchylnejší k rôznym podvodom, sú náchylnejší k tomu, že budú oklamaní rôznymi špekulantami a to sa neustále deje a v podstate aj médiá, médiá tieto veci pripomínajú a potom na to aj policajný zbor upozorňuje cez rôzne programy alebo, alebo komunikuje tieto, tieto veci smerom k dôchodcom, aby boli opatrní, obozretní a my si osobne myslíme, že pokiaľ by sme sa bavili v rovine výlučne elektronických platieb alebo by seniori v budúcnosti boli odkázaní, boli odkázaní viac, viac používať elektronické platby, tak by to riziko podvodov a manipulácií bolo aj pre túto skupinu oveľa vyššie. Myslíme si, že je dôležité tak isto upokojiť občanov a rozptýliť akési pochybnosti o tom, že svet alebo Európska únia sa uberá smerom, kedy tieto hotovosti budú akokoľvek ohrozené alebo proste vláda môže prísť s nejakým opatrením alebo obmedzením. Ak dáme takúto, takúto časť do ústavy, ak zakomponujeme takýto návrh zákona priamo do ústavy a bude garantovať ústava právo na použitie hotovosti, tak občania môžu byť spokojní, pretože, pretože to budú mať takýmto spôsobom garantované. Myslím, že je to v tejto neistej dobe mimoriadne efektívny nástroj, ako vyslať k občanom v tejto otázke pozitívny signál. Nežiadame, ako som už povedal v predchádzajúcich slovách, ani zastavenie akéhosi pokroku, technologického. Žiadame len to, aby toto právo bolo garantované, aby ľudia mali istotu, že proste tie, tie prostriedky v hotovosti sú pre ne, pre nich stále, stále najpodstatnejší, najpodstatnejší efekt platby. A myslím si, že to nebude, nebude ani na škodu veci, nebude to ani stáť finančné prostriedky a ak sa na to pozrieme ako poslanci, tak si myslím, že možnosť voľby je aj pre nás samotných ako pre poslancov, ktorí schvaľujeme a vyjadrujeme sa k takejto legislatívnej úprave, že táto možnosť je pre nás istým, istým symbolom slobody a že je pre nás oveľa prijateľnejšie a príjemnejšie povedať si, že áno, máme a nestrácame takúto možnosť, ako keby sme teda mali hlasovať proti tejto novele zákona alebo teda úprave a povedať, že to nie je potrebné, pretože naozaj to nestojí žiadne finančné prostriedky. Toľko za mňa. Ja vám ďakujem pekne za pozornosť a budem sa tešiť na podporu nášho zákona. Ďakujem pekne.